《送粹公保德通守还朝》
宋代·苏过

与君相见古并门，眉目炯炯清而温。天涯流落十年事，但指白发俱忘言。

当时射策探月窟，想骑八骏超昆崙。我时蹇步谩追逐，一蹶不复骖车轮。

岂期末路肯相顾，漂母颇亦哀王孙。青衫尘土百僚底，忍饥不解安田园。

壮心消尽忧患在，乞怜何异从丘墦。君才雅为清庙器，未肯碌碌争乘轩。

聊从州县事下考，要为慈母时平反。吾庸多矣愿自爱，舍鱼不取从熊蹯。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。